CELEX: 62019TN0726
Language: sk
Date: 2019-10-25 00:00:00
Title: Vec T-726/19: Žaloba podaná 25. októbra 2019 – LSEGH (Luxembourg) a London Stock Exchange Group Holdings (Italy)/Komisia

20.1.2020   
            
            
               SK
            
            
               Úradný vestník Európskej únie
            
            
               C 19/55
            
         
      Žaloba podaná 25. októbra 2019 – LSEGH (Luxembourg) a London Stock Exchange Group Holdings (Italy)/Komisia
      (Vec T-726/19)
      (2020/C 19/67)
      Jazyk konania: angličtina
      
         Účastníci konania
      
      
         Žalobkyne: LSEGH (Luxemburg) Ltd (Londýn, Spojené kráľovstvo) a London Stock Exchange Group Holdings (Italy) Ltd (Londýn) (v zastúpení: O. Brouwer, A. Pliego Selie, a A. von Bonin, lawyers)
      
         Žalovaná: Európska komisia
      
         Návrhy
      
      Žalobkyne navrhujú, aby Všeobecný súd:
      
                  —
               
               
                  zrušil rozhodnutie žalovanej C(2019) 2526 Final z 2. apríla 2019 o štátnej pomoci SA.44896, ktorú Spojené kráľovstvo poskytlo v súvislosti s oslobodením od dane z príjmov z financovania skupinových spoločností pre kontrolované zahraničné spoločnosti,
               
            
                  —
               
               
                  uložil Komisii povinnosť nahradiť trovy konania žalobkýň podľa článku 134 Rokovacieho poriadku Všeobecného súdu, a to vrátane trov konania akýchkoľvek vedľajších účastníkov konania.
               
            
         Dôvody a hlavné tvrdenia
      
      Na podporu svojej žaloby žalobkyne uvádzajú štyri žalobné dôvody.
      
                  1.
               
               
                  Prvý žalobný dôvod je založený na tom, že Komisia sa dopustila nesprávneho právneho posúdenia a/alebo zjavne nesprávneho posúdenia a nedostatočne odôvodnila svoje rozhodnutie, pokiaľ ide o identifikáciu referenčného rámca v napadnutom rozhodnutí.
               
            
                  2.
               
               
                  Druhý žalobný dôvod je založený na tom, že Komisia sa dopustila nesprávneho právneho posúdenia a/alebo zjavne nesprávneho posúdenia a nedostatočne odôvodnila svoje rozhodnutie, keď v napadnutom rozhodnutí nesprávne charakterizovala oslobodenie od dane z príjmov z financovania skupinových spoločností ako odchýlku od bežného fungovania referenčného systému.
               
            
                  3.
               
               
                  Tretí žalobný dôvod je založený na tom, že Komisia sa dopustila nesprávneho právneho posúdenia a/alebo zjavne nesprávneho posúdenia, keď v napadnutom rozhodnutí dospela k záveru, že oslobodenie od dane z príjmov z financovania skupinových spoločností vytvára diskrimináciu medzi hospodárskymi subjektmi.
               
            
                  4.
               
               
                  Štvrtý žalobný dôvod je založený na tom, že Komisia sa dopustila nesprávneho právneho posúdenia a/alebo zjavne nesprávneho posúdenia, keď v napadnutom rozhodnutí dospela k záveru, že oslobodenie od dane z príjmov z financovania skupinových spoločností nie je odôvodnené povahou ani celkovou štruktúrou referenčného systému.